Komisijos sprendimas
2003 m. gruodžio 5 d.
dėl apsaugos priemonių taikymo tam tikriems iš Albanijos, Buvusiosios Jugoslavijos Respublikos Makedonijos, Serbijos ir Juodkalnijos importuojamiems gyvūnams, jų spermai, kiaušialąstėms ir embrionams dėl mėlynojo liežuvio ligos
(pranešta dokumentu Nr. C(2003)4526)
(tekstas svarbus EEE)
(2003/845/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. liepos 15 d. Tarybos direktyvą 91/496/EEB, nustatančią gyvūnų, įvežamų į Bendriją iš trečiųjų šalių, veterinarinio patikrinimo organizavimo principus ir iš dalies pakeičianti Direktyvas 89/662/EEB, 90/425/EEB ir 90/675/EEB [1], ypač jos 18 straipsnį,
kadangi:
(1) 2001 m. rugsėjo 27 d. Komisijos sprendimu 2001/706/EB dėl apsaugos priemonių taikymo tam tikriems iš Albanijos, Bulgarijos, Buvusiosios Jugoslavijos Respublikos Makedonijos ir Jugoslavijos Federacinės Respublikos importuojamiems gyvūnams ir jų produktams dėl mėlynojo liežuvio ligos [2] buvo uždraustas mėlynojo liežuvio ligai imlių rūšių gyvų gyvūnų (visų atrajotojų) importas iš tų trečiųjų šalių, kuriose paskelbtas mėlynojo liežuvio ligos protrūkis.
(2) Remiantis gauta informacija, Bulgarija dabar gali būti laikoma šalimi, kurioje nėra užregistruota mėlynojo liežuvio liga. Padėtis Albanijoje, Buvusiojoje Jugoslavijos Respublikoje Makedonijoje, Serbijoje ir Juodkalnijoje (buvusioji Jugoslavija) nepakito.
(3) Siekiant, kad Bendrijos teisės aktai būtų aiškesni, Sprendimą 2001/706/EB reikėtų panaikinti ir pakeisti šiuo sprendimu.
(4) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Valstybės narės neleidžia importuoti iš Albanijos, Buvusiosios Jugoslavijos Respublikos Makedonijos, Serbijos ir Juodkalnijos kilusių arba šių šalių teritorija vežamų mėlynojo liežuvio ligai imlių rūšių gyvų gyvūnų.
2. Valstybės narės neleidžia importuoti iš Albanijos, Buvusiosios Jugoslavijos Respublikos Makedonijos, Serbijos ir Juodkalnijos kilusių mėlynojo liežuvio ligai imlių gyvūnų spermos, kiaušialąsčių ir embrionų.
2 straipsnis
1. Nukrypstant nuo 1 straipsnio 1 dalies, valstybės narės gali leisti importuoti mėlynojo liežuvio ligai imlių rūšių gyvus gyvūnus, kilusius iš Albanijos, Buvusiosios Jugoslavijos Respublikos Makedonijos, Serbijos ir Juodkalnijos, jei tai nekelia grėsmės konkrečios valstybės narės padėčiai, susijusiai su mėlynojo liežuvio liga.
2. Valstybės narės informuoja Komisiją apie 1 dalyje nurodytos nukrypti leidžiančios nuostatos taikymo kriterijus.
3 straipsnis
Sprendimas 2001/706/EB panaikinamas.
Nuorodos į panaikintąjį sprendimą laikomos nuorodomis į šį sprendimą.
4 straipsnis
Šis sprendimas taikomas nuo 2003 m. gruodžio 9 d.
5 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 5 d.